PATVIRTINTA

Kauno technologijos universiteto

rektoriaus 2014 m. gruodžio 12 d.

įsakymu Nr. A-615

**KAUNO TECHNOLOGIJOS UNIVERSITETO NUOSAVYBĖS TEISE VALDOMO NEKILNOJAMO TURTO PARDAVIMO VIEŠOJO AUKCIONO BŪDU TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno technologijos universiteto (toliau – Universitetas) nuosavybės teise valdomo nekilnojamo turto pardavimo viešo aukciono būdu tvarkos aprašas (toliau – Tvarkos aprašas) reglamentuoja Universiteto nuosavybės teise valdomo nekilnojamojo turto (toliau – Turtas) pardavimo viešo aukciono būdu organizavimą ir vykdymą, sandorių, įvykus aukcionui dėl Turto (ir jam priskirto žemės sklypo ir kitų nekilnojamųjų daiktų), sudarymą.
2. Šiame Tvarkos apraše vartojamos sąvokos:
   1. Turto aukcionas (toliau – Aukcionas) –viešas Turto pardavimo būdas, kai neribojamas Aukciono dalyvių skaičius, o Turto pardavimo sutartis sudaroma su didžiausią kainą pasiūliusiu Aukciono dalyviu.
   2. Nekilnojamojo turto aukciono dalyvis (toliau – Aukciono dalyvis) – šiame Tvarkos apraše nustatyta tvarka įregistruotas ir atvykęs dalyvauti Aukcione asmuo, ketinantis įsigyti Aukcione parduodamą Turtą.
   3. Turto aukciono laimėtojas (toliau – Aukciono laimėtojas) – Aukciono dalyvis, Aukciono metu pasiūlęs už Turtą didžiausią kainą.
3. Kitos šiame Tvarkos apraše vartojamos sąvokos suprantamos taip, kaip jos apibrėžtos arba vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme, Lietuvos Respublikos centralizuotai valdomo valstybės turto valdytojo įstatyme, Lietuvos Respublikos valstybei ir savivaldybėms priklausančių akcijų privatizavimo įstatyme, Lietuvos Respublikos žemės įstatyme ir Lietuvos Respublikos teritorijų planavimo įstatyme.
4. Aukciono organizatorius yra Universitetas.
5. Dalyvauti Aukcione gali Lietuvos Respublikos ir užsienio valstybių fiziniai ir juridiniai asmenys, taip pat Lietuvos Respublikoje įsteigti Europos Sąjungos valstybėse narėse ir kitose Europos ekonominės erdvės valstybėse įsisteigusių įmonių filialai.

**II SKYRIUS**

**AUKCIONO INICIJAVIMAS IR JO SĄLYGŲ NUSTATYMAS**

1. Aukciono organizatorius inicijuoja Aukcioną, turėdamas individualų Turto vertinimą, atliktą pagal Lietuvos Respublikos turto ir verslo vertinimo pagrindų įstatymą.
2. Aukcionas gali būti inicijuojamas, kai Turtą Universitetas valdo nuosavybės teise ir, kai Turtas, dėl kurio inicijuojamas Aukcionas, nėra naudojamas Universiteto veiklai vykdyti.
3. Aukcionui organizuoti ir vykdyti Aukciono organizatoriaus rektoriaus įsakymu iš Aukciono organizatoriaus darbuotojų sudaro ne mažiau kaip 3 (trijų) asmenų nuolatinę Aukciono organizavimo ir vykdymo komisiją (toliau – Aukciono komisija).
4. Aukciono organizatoriaus rektoriaus įsakymu gal būti nuspręsta sudaryti Aukciono stebėtojų komisiją, susidedančią iš ne mažiau nei 3 (trijų) narių. Aukciono organizatoriui rektoriaus įsakymu nusprendus sudaryti Aukciono stebėtojų komisiją, kvietimas dalyvauti ir prašymas, paskirti įgaliotą asmenį dalyvauti Aukciono stebėtojų komisijos veikloje, siunčiamas įstaigoms ir organizacijoms. Prašyme nurodoma, kad atsakymas turi būti pateiktas per 3 (tris) darbo dienas.
5. Aukciono organizatorius, sudarydamas Aukciono komisiją, paskiria Aukciono vedėją ir protokoluotoją. Į Aukciono komisijos sudėtį turi būti įtrauktas bent 1 (vienas) aukštąjį teisinį išsilavinimą turintis Aukciono organizatoriaus darbuotojas. Į Aukciono komisiją gali būti įtraukti ir kiti asmenys.
6. Aukciono komisija, nustatydama Aukciono sąlygas, nurodo:
   1. informaciją apie Aukcione parduodamą Turtą (turto pavadinimas, unikalus numeris, adresas);
   2. pradinę bendrą Turto pardavimo kainą, kuri pirmajame Aukcione turi būti nustatoma pagal individualų vertinimą, nustatytą Lietuvos Respublikos turto ir verslo vertinimo pagrindų įstatymo nustatyta tvarka, ir jos didinimo intervalą.
   3. Aukciono dalyvio registravimo mokesčio dydį ir jo sumokėjimo terminą;
   4. Aukciono dalyvio garantinio įnašo dydį, kuris turi būti ne didesnis kaip 10 (dešimt) procentų pradinės bendros Turto kainos, ir jo sumokėjimo terminą;
   5. Aukciono organizatoriaus sąskaitos, į kurią turi būti sumokamas garantinis įnašas, Aukciono dalyvio registravimo mokestis ir atsiskaitoma už parduotą Turtą, numerį;
   6. Aukciono organizatoriaus sudarytos Aukciono komisijos buvimo vietą, kurioje asmenys, ketinantys dalyvauti Aukcione, pateikia Tvarkos aprašo 18–20 punktuose nurodytus dokumentus ir informaciją, datą ir laiką, registravimo pabaigos terminą (data ir laikas);
   7. Aukciono vietą, datą ir laiką;
   8. Aukciono vykdymo būdą (elektroninis aukcionas ar tiesioginis aukcionas, vykdomas Aukciono dalyviams susirinkus nurodytoje vietoje nurodytu laiku);
   9. atsiskaitymo už nupirktą Turtą tvarką ir terminą, taip pat kitos įsipareigojimų įvykdymo užtikrinimo priemonės;
   10. kitas Aukciono sąlygas.
7. Nustatytą Aukciono dalyvio registravimo mokestį ir garantinį įnašą šiose Aukciono sąlygose nustatyta tvarka ir terminais privalo sumokėti visi asmenys, ketinantys dalyvauti Aukcione.
8. Sumokėtas Aukciono dalyvio registravimo mokestis negrąžinamas ir neįskaitomas į Turto pardavimo kainą. Tvarkos aprašo 41 punkte ir Turto pirkimo–pardavimo sutartyje nustatytais atvejais Aukciono laimėtojui negrąžinamas ir garantinis įnašas, laikomas šalių sutartais minimaliais Aukciono organizatoriaus nuostoliais dėl Aukciono laimėtojo įsipareigojimų nevykdymo.

**III SKYRIUS**

**INFORMACIJOS APIE AUKCIONĄ SKELBIMAS**

1. Apie rengiamą Aukcioną ne vėliau kaip prieš 30 (trisdešimt) dienų iki Aukciono dalyvių registravimo pradžios skelbiama viešai Aukciono organizatoriaus interneto svetainėje ir bent vienoje Lietuvos Respublikos visuomenės informavimo priemonėje. Aukcionui neįvykus informacija apie rengiamą naują to paties Turto aukcioną skelbiama ne vėliau kaip prieš 10 (dešimt) dienų iki Aukciono dalyvių registravimo pradžios.
2. Vadovaujantis patvirtintomis Aukciono sąlygomis, skelbime apie organizuojamą Aukcioną (toliau – Skelbimas) pateikiama Aukciono organizatoriaus apibendrinta informacija apie parduodamą Turtą ir nuoroda į viešai paskelbtas Aukciono sąlygas, taip pat ši papildoma informacija:
   1. saugomos teritorijos, kurioje yra kultūros paveldo objektas, duomenys;
   2. kultūros paveldo objekto duomenys;
   3. Aukciono organizatoriaus pavadinimas, kodas ir buveinė;
   4. Aukciono organizatoriaus paskirto darbuotojo, atsakingo už informacijos teikimą, vardas ir pavardė, telefono ir fakso numeriai, elektroninio pašto adresas;
   5. Turto apžiūros laikas ir sąlygos;
   6. informacija, kur galima susipažinti su Turto pirkimo–pardavimo sutarčių projektais, žemės sklypo nuomos sutarčių projektais;
   7. kitos sąlygos, kurias Aukciono organizatorius nusprendžia skelbti.
3. Jeigu parduodamas Turtas yra įtrauktas į Lietuvos Respublikos kultūros vertybių registrą arba yra saugomose teritorijose arba teritorijose, kurios įregistruotos Kultūros vertybių registre, Aukciono organizatorius gali kreiptis atitinkamai į Kultūros paveldo departamentą prie Kultūros ministerijos arba į Valstybinę saugomų teritorijų tarnybą prie Aplinkos ministerijos ir papildyti Tvarkos aprašo 15.1 ir 15.2 papunkčiuose nurodytą informaciją duomenimis apie minėtų institucijų siūlomas parduodamo Turto panaudojimo ar plėtros galimybes.

**IV SKYRIUS**

**AUKCIONO DALYVIŲ REGISTRAVIMAS**

1. Aukcione, išskyrus elektroninį aukcioną, ketinantys dalyvauti asmenys, aukciono sąlygose nurodytoje vietoje ir nurodytu laiku pateikdami Aukciono komisijai Tvarkos aprašo 18 ir 19 punktuose nurodytus dokumentus ir informaciją, turi pateikti ir asmens tapatybę patvirtinantį dokumentą.
2. Aukcione ketinantys dalyvauti juridiniai asmenys, taip pat juridinio asmens statuso neturintys subjektai, jų filialai ar atstovybės privalo pateikti Aukciono komisijai šiuos dokumentus ir informaciją:
   1. prašymą įregistruoti Aukciono dalyviu, kuriame nurodyta: aukciono, į kurį prašoma registruoti duomenys ir aukciono dalyvio duomenys (pavadinimas / vardas, pavardė, buveinė / gyvenamoji vieta, sąskaitos, į kurią grąžintinas garantinis įnašas, numeris ir pridedamų registruoti dokumentų sąrašas);
   2. registracijos pažymėjimo arba Juridinių asmenų registro išrašo (ar kito veiklos pagrindimo dokumento), jeigu pagal asmens registravimo vietos įstatymus toks subjektas privalo jį turėti, kopiją, patvirtintą teisės aktų nustatyta tvarka;
   3. įstatų arba nuostatų (ar kito steigimo dokumento), jeigu pagal asmens registravimo vietos įstatymus toks subjektas privalo juos turėti, kopiją, patvirtintą teisės aktų nustatyta tvarka;
   4. kompetentingo valdymo organo sprendimo dėl dalyvavimo Aukcione ir Turto įsigijimo, jeigu pagal asmens steigimo dokumentus ar teisės aktus sprendimą turi priimti valdymo organas, kopiją, patvirtintą teisės aktų nustatyta tvarka;
   5. atstovo įgaliojimų patvirtinimo dokumentų kopijas, patvirtintas teisės aktų nustatyta tvarka;
   6. sandorio dėl ketinimo įsigyti bendrosios nuosavybės teise arba jungtinės veiklos sutarties kopijas, patvirtintas teisės aktų nustatyta tvarka, jeigu aukcione ketina dalyvauti keli asmenys (asmenų grupė);
   7. kitus Aukciono sąlygose nurodytus dokumentus.
3. Aukcione ketinantys dalyvauti fiziniai asmenys Aukciono komisijai turi pateikti Tvarkos aprašo 18.1, 18.6 ir 18.7 papunkčiuose nurodytus dokumentus (informaciją).
4. Aukcione dalyvauti ketinantys užsienio subjektai, atitinkantys aukciono dalyvių apibrėžimą, turi pateikti Aukciono komisijai atitikties Lietuvos Respublikos Konstitucijos 47 straipsnio 3 dalies įgyvendinimo konstituciniame įstatyme (toliau – Konstitucinis įstatymas) nustatytiems europinės ir transatlantinės integracijos kriterijams patvirtinimo dokumentus: Konstitucinio įstatymo 4 straipsnio 1 dalyje nurodytų valstybių pilietybės patvirtinimo dokumento arba šių užsienio valstybių nuolatinio gyventojo statuso patvirtinimo dokumento nuorašus, o užsienio juridiniai asmenys – legalizuotus ar patvirtintus pažyma (*Apostille*), jeigu Lietuvos Respublikos tarptautinės sutartys ar Europos Sąjungos teisės aktai nenumato kitaip, registravimo pažymėjimą ir įstatus ar kitus juos atitinkančius steigimo dokumentus. Dokumentai Aukciono komisijai turi būti pateikiami lietuvių kalba skelbime nurodytu dalyvių registravimo laiku.
5. Dėl informacijos apie valstybes, kurių piliečiai, nuolatiniai gyventojai, taip pat jose įsteigti juridiniais asmenys atitinka Konstituciniame įstatyme nustatytus europinės ir transatlantinės integracijos kriterijus, Aukciono organizatorius gali raštu kreiptis į kompetentingas Lietuvos Respublikos valstybės institucijas ir įstaigas, o šios per 10 (dešimt) darbo dienų nuo kreipimosi gavimo turi parengti ir pateikti raštu informaciją, leidžiančią Aukciono organizatoriui nustatyti, ar Aukcione ketinantis dalyvauti asmuo – užsienio subjektas – turi teisę nuosavybėn įsigyti žemės sklypą.
6. Asmenis, pateikusius visus Aprašo 18–20 punktuose nurodytus dokumentus, sumokėjusius nustatytą Aukciono dalyvio registravimo mokestį ir Aukciono dalyvio garantinį įnašą, jei reikalaujama, pateikusius kredito įstaigos garantiją ir kitus dokumentus, kuriais įrodoma, kad Aukcione ketinantis dalyvauti asmuo atitinka Aukciono dalyviui keliamus reikalavimus, nurodytus Aukciono sąlygose, protokoluotojas iki Aukciono dalyvių registravimo pabaigos įregistruoja Viešo aukciono dalyvių registravimo knygoje (toliau – Registravimo knyga), kurios forma pateikta Tvarkos aprašo 1 priede. Asmens, pateikusio dokumentus, prašymu, protokoluotojas išduoda savo pasirašytą pažymą, patvirtinančią dokumentų gavimą.
7. Jeigu asmenys ar asmenų grupė arba bent vienas grupės narys neatitinka Aukciono dalyviui keliamų reikalavimų, nurodytų Aukciono sąlygose, tokie asmenys ar asmenų grupė Aukciono dalyviais neregistruojami ir tai per 10 (dešimt) darbo dienų nuo dokumentų gavimo jiems raštu praneša Aukciono organizatorius. Jeigu šie neatitikimai paaiškėja pasibaigus Aukciono dalyvių registracijai (iki Aukciono pradžios) – asmenims neleidžiama dalyvauti Aukcione, o jeigu įvykus Aukcionui – su Aukciono dalyviu nesudaroma Turto pirkimo–pardavimo sutartis.
8. Pasibaigus Aukciono dalyvių registravimo laikui, Registravimo knygoje padaromas įrašas apie registracijos užbaigimą (laikas), pasirašo Aukciono vedėjas (vardas, pavardė, parašas), Aukciono komisijos narys (nariai) (vardas, pavardė, parašas) ir protokoluotojas (vardas, pavardė, parašas).
9. Visi dokumentai Aukciono organizatoriui turi būti pateikiami lietuvių kalba arba išversti į ją viešame skelbime nurodytu Aukciono dalyvių registravimo laiku.

**V SKYRIUS**

**AUKCIONO VYKDYMAS**

1. Aukcionas, išskyrus elektroninius aukcionus, vykdomas aukciono sąlygose nurodytu laiku ir vietoje, jeigu dalyvauti jame atvyksta bent vienas įregistruotas Aukciono dalyvis.
2. Dalyvauti Aukcione turi teisę Tvarkos aprašo nustatyta tvarka įregistruoti Aukciono dalyviai, o Aukcioną stebėti gali ir kiti asmenys, Aukciono organizatoriaus nustatyta tvarka įsigiję Aukciono žiūrovo bilietą. Aukciono komisija turi teisę iš patalpos (teritorijos), kurioje vyksta Aukcionas, pašalinti trukdančius vykdyti Aukcioną asmenis.
3. Jeigu iki Aukciono pradžios neatvyksta nė vienas įregistruotas Aukciono dalyvis, Aukciono komisija Registravimo knygoje įrašo „Aukcionas neįvyko“ ir pasirašo: Aukciono vedėjas (vardas, pavardė, parašas, data), Aukciono komisijos narys (nariai) (vardas, pavardė, parašas, data) ir protokoluotojas (vardas, pavardė, parašas, data).
4. Įregistruotiems Aukciono dalyviams, prieš pradedant Aukcioną, išduodama Aukciono dalyvio kortelė su numeriu, atitinkančiu Registravimo knygoje įrašytą Aukciono dalyvio registravimo eilės numerį. Gavęs Aukciono dalyvio kortelę, Aukciono dalyvis pasirašo Registravimo knygoje.
5. Prieš pradėdamas vykdyti Aukcioną, Aukciono vedėjas apibūdina parduodamą Turtą, paskelbia pradinę bendrą Turto pardavimo kainą, kainos didinimo intervalą ir pasiūlo Aukciono dalyviams pradėti skelbti siūlomas kainas ir pakelti Aukciono dalyvio kortelę taip, kad kainą išgirstų ir kortelės numerį matytų Aukciono vedėjas ir kiti Aukciono dalyviai. Pirmoji siūloma kaina turi būti ne mažesnė už nustatytą pradinę turto pardavimo kainą.
6. Aukciono dalyviui paskelbus siūlomą kainą ir pakėlus Aukciono dalyvio kortelę, Aukciono vedėjas garsiai pakartoja siūlytą kainą, paskelbia kainą siūlančio Aukciono dalyvio kortelės numerį ir šį pasiūlymą patvirtina 3 (trimis) plaktuko dūžiais.
7. Kitos Aukciono dalyvių siūlomos kainos turi būti didesnės už prieš tai pasiūlytą kainą ne mažiau kaip Aukciono sąlygose nustatytu mažiausiu kainos didinimo intervalu. Aukciono dalyvio pasiūlyta kaina, kuri yra mažesnė nei nustatytas kainos didinimo intervalas, nepriimama. Apie tokios kainos nepriėmimo faktą Aukciono vedėjas balsu įspėja visus Aukciono dalyvius, o Aukcionas tęsiamas nuo paskutinės tinkamai pasiūlytos kainos.
8. Jeigu iki trečio plaktuko dūžio nė vienas Aukciono dalyvis nepasiūlo didesnės kainos, trečiasis plaktuko dūžis reiškia, kad Turtas yra parduotas Aukciono dalyviui, kurio pasiūlyta kaina yra didžiausia, ir šis Aukciono dalyvis pripažįstamas Aukciono laimėtoju.
9. Aukcionui pasibaigus, ne vėliau kaip kitą darbo dieną, dviem egzemplioriais surašomas Aukciono protokolas, kurio forma pateikta Tvarkos aprašo 2 priede. Protokolą pasirašo Aukciono vedėjas, Aukciono komisijos narys (nariai), protokoluotojas ir Aukciono laimėtojas. Vienas protokolo egzempliorius lieka Aukciono organizatoriui, kitas įteikiamas Aukciono laimėtojui.
10. Aukcionas laikomas neįvykusiu, jeigu:
    1. neužregistruotas nė vienas Aukciono dalyvis;
    2. dalyvauti Aukcione neatvyksta nė vienas užregistruotas Aukciono dalyvis;
    3. nė vienas Aukciono dalyvis, Tvarkos aprašo nustatyta tvarka, nepasiūlo Aukciono sąlygose nustatytos pradinės bendros pardavimo kainos;
    4. įvykus Aukcionui paaiškėja, kad Aukciono laimėtojas neatitinka Konstituciniame įstatyme nustatytų europinės ir transatlantinės integracijos kriterijų;
    5. neįvykdytos kitos Aukciono sąlygos.
11. Aukciono dalyviams, nepripažintiems Aukciono laimėtojais, Aukcione nedalyvavusiems asmenims, taip pat asmenims, sumokėjusiems garantinį įnašą, bet neįregistruotiems Registravimo knygoje, garantiniai įnašai gražinami per 5 (penkias) darbo dienas nuo Aukciono dienos.
12. Aukcionui neįvykus, gali būti skelbiamas naujas Aukcionas. Pradinė bendra Turto pardavimo kaina naujame Aukcione gali būti mažinama ne daugiau kai 10 (dešimt) procentų nuo pradinės bendros pardavimo kainos, nustatytos prieš tai organizuotame Aukcione.

**VI SKYRIUS**

**TURTO PIRKIMO–PARDAVIMO SUTARTIES SUDARYMAS**

1. Įstatymų nustatytos formos Turto pirkimo–pardavimo sutartis su Aukciono laimėtoju turi būti sudarytos per 30 (trisdešimt) dienų nuo pardavimo Aukcione vykdymo dienos.
2. Aukciono organizatorius ne vėliau kaip per 10 (dešimt) darbo dienų nuo Aukciono protokolo pasirašymo dienos, išsiunčia elektroninio ryšio priemonėmis, paštu arba įteikia pasirašytinai Aukciono laimėtojui Turto pirkimo–pardavimo sutarties projektą ir praneša jam sutarties (sutarčių) pasirašymo datą. Išskyrus atvejus, jei perkamam turtui pirkėjas privalės įkeisti perkamą turtą jį kredituojančiai įstaigai, tuomet sutarties projektas išsiunčiamas elektroninio ryšio priemonėmis, paštu arba įteikiamas pasirašytinai Aukciono laimėtojui per 10 darbo dienų nuo kredito įmonės garantinio rašto arba kredito sutarties pateikimo.
3. Turto pirkimo–pardavimo sutartį sudaro Aukciono organizatorius ir Aukciono laimėtojas. Aukciono organizatoriaus vardu Turto pirkimo–pardavimo sutartį pasirašo Universiteto rektorius arba jo įgaliotas asmuo.
4. Jeigu per Tvarkos aprašo 38 punkte nurodytą terminą Turto pirkimo–pardavimo sutartis ar žemės nuomos sutartis nesudaroma dėl Aukciono laimėtojo kaltės, laikoma, kad Aukciono laimėtojas atsisakė sudaryti pirkimo–pardavimo sutartį.
5. Turto pirkimo–pardavimo sutartyje, taip pat nuomos sutartyje turi būti nurodyta:
   1. Aukcione parduoto turto pavadinimas ir kaina;
   2. atsiskaitymo tvarka ir terminas;
   3. Aukciono laimėtojo įsipareigojimai vykdyti Tvarkos aprašo ir aukciono sąlygas;
   4. Aukciono laimėtojo atsakomybė ir teisinės pasekmės už sutarties (sutarčių) sąlygų nevykdymą arba netinkamą vykdymą;
   5. Aukcione parduoto ar išnuomoto Turto perdavimo ir priėmimo terminas ir tvarka, pagal kurią nuosavybės teisė į Aukcione įsigytą Turtą Aukciono laimėtojui perduodama tik visiškai atsiskaičius už Turtą;
   6. sutarties (sutarčių) nutraukimo atvejai, tarp kurių yra galimybė vienašališkai ne teismo tvarka nutraukti Turto pirkimo–pardavimo sutartį, jeigu Aukciono laimėtojas per sutartyje nustatytą terminą arba per papildomai nurodytą laiką neįvykdo sutarties sąlygų, nesumoka pirkimo kainos ir pradinės įmokos skirtumo sumos ir (ar) delspinigių arba nepasirašo žemės sklypo nuomos sutarties. Nutraukus Turto pirkimo–pardavimo sutartį dėl Aukciono laimėtojo kaltės, Aukcione parduotas Turtas grąžinamas Aukciono organizatoriui, o pirkėjui grąžinama jo sumokėta pirkimo kainos dalis kartu su pradine įmoka, atskaičius Aukciono organizatoriaus patirtus nuostolius, įskaitant netesybas. Aukciono organizatorius turi teisę reikalauti iš Aukciono laimėtojo padengti naujo Aukciono rengimo išlaidas ir kainų skirtumą, jeigu naujame Aukcione Turtas ir jam priskirtas žemės sklypas (kai žemės sklypas yra parduodamas) ar kiti nekilnojamieji daiktai buvo parduoti už mažesnę kainą negu ta, kurią būtų turėjęs sumokėti Aukciono laimėtojas;
   7. delspinigiai už laiku nesumokėtas pirkimo–pardavimo sutartyje nustatytas įmokas. Delspinigių dydis negali būti mažesnis kaip 0,1 procento nuo laiku nesumokėtos sumos už kiekvieną pradelstą dieną;
   8. Aukciono laimėtojo įsipareigojimas Aukciono organizatoriui įkeisti jo nuosavybės teise valdomą nekilnojamąjį turtą arba pateikti kitas skolinių įsipareigojimų įvykdymo užtikrinimo priemones, jeigu už Aukcione įgytą nekilnojamąjį turtą ir žemės sklypą ar kitus nekilnojamuosius daiktus atsiskaitoma dalimis;
   9. kitos sutarties sąlygos.
6. Turto sutarties (sutarčių) sudarymo išlaidas, įskaitant atlyginimą notarui, apmoka Aukciono laimėtojas. Jeigu Aukciono laimėtojasnustatytu laiku neatvyksta pasirašyti pirkimo–pardavimo sutarties, sudarymo išlaidos įskaitomos prie Nekilnojamojo turto registro tvarkytojo kartotinės pažymos apie įregistruotus Nekilnojamojo turto registre nekilnojamuosius daiktus ir daiktines teises į juos, šių teisių suvaržymus ir Lietuvos Respublikos įstatymų nustatytus juridinius faktus parengimo išlaidų.

**VII SKYRIUS**

**ATSISKAITYMAS UŽ AUKCIONE ĮSIGYTĄ TURTĄ**

1. Aukciono laimėtojo garantinis įnašas įskaitomas kaip dalinė įmoka už įsigytą Turtą.
2. Jeigu aukciono laimėtojas nustatytąja tvarka ir terminais kainos nesumoka, Aukciono organizatorius turi teisę įgyvendinti visas pardavėjo teises. Be to, Aukciono organizatorius turi papildomą teisę paskelbti, kad rengia naują Aukcioną tam turtui parduoti, per protingą terminą apie tai pranešęs Aukciono laimėtojui. Šiuo atveju nesąžiningas Aukciono laimėtojas neturi teisės dalyvauti naujajame Aukcione. Nesąžiningas Aukciono laimėtojas tokiais atvejais privalo atlyginti Aukciono organizatoriui naujojo Aukciono organizavimo išlaidas, taip pat sumokėti kainų skirtumą, jeigu naujajame Aukcione Turtas buvo parduotas už mažesnę kainą negu ta, kurios nesumokėjo nesąžiningas Aukciono laimėtojas.
3. Už Aukcione įsigytą turtą Aukciono laimėtojas atsiskaito pirkimo–pardavimo sutartyje nustatytomis sąlygomis ir tvarka, sumokėdamas Turto kainą iš karto arba dalimis.
4. Aukciono laimėtojui atsiskaitant iš karto, visa Turto kaina turi būti sumokėta ne vėliau kaip per 30 (trisdešimt) dienų po Turto pirkimo–pardavimo sutarties pasirašymo.
5. Tvarkos aprašo 47 punkte nurodytas terminas taikomas ir tais atvejais, kai už Aukciono laimėtojo skolinių įsipareigojimų įvykdymą pagal pirkimo–pardavimo sutartį garantavo kredito įstaiga, jeigu Aukciono laimėtojas iki Turto pirkimo–pardavimo sutarties pasirašymo yra pateikęs šios kredito įstaigos garantiją. Tokiu atveju, kad užtikrintų Aukciono laimėtojo skolinį įsipareigojimą kredito įstaigai, Aukciono organizatorius turi teisę įkeisti kredito įstaigai Aukcione parduotą Turtą, numatydamas, kad hipoteka įsigalios tuomet, kai su Aukciono organizatoriumi bus visiškai atsiskaityta už Turtą, tai yra sumokėta visa Turto kaina, netesybos ar kitos prievolės, taip pat sumokėta Turto kainos ir kredito įstaigos kredito garantijoje nurodytos sumos skirtumas, jeigu toks yra.
6. Atsiskaitymas dalimis už Aukcione įsigytą Turtą turi būti vykdomas laikantis šių nuostatų:
   1. pradinė įmoka turi būti ne mažesnė kaip 30 (trisdešimt) procentų Aukcione nustatytos Turto kainos (įskaitant dalyvio garantinį įnašą) ir turi būti sumokėta per 5 (penkias) darbo dienas nuo Turto pirkimo–pardavimo sutarčių pasirašymo;
   2. Šalių susitarimu, turto pirkimo–pardavimo sutartyje gali būti nustatytas mokėjimų periodiškumas ir vėliausias galimas atsiskaitymo terminas;
   3. Aukciono laimėtojas su kiekviena įmoka sumoka palūkanas, apskaičiuotas nuo likusios mokėti sumos. Palūkanų norma lygi jos nustatymo dieną Lietuvos banko tinklalapyje skelbiamai praėjusio mėnesio suteiktų naujų paskolų nefinansinėms korporacijoms ir namų ūkiams palūkanų normai („iš viso“). Palūkanų normos nustatymo diena yra pirkimo–pardavimo sutarties pasirašymo diena;
   4. skoliniams įsipareigojimams įvykdyti Aukciono laimėtojas privalo Aukciono organizatoriui įkeisti kitą Aukciono laimėtojo nuosavybės teise valdomą nekilnojamąjį turtą arba pateikti kitas Aukciono sąlygose nustatytas skolinių įsipareigojimų įvykdymo užtikrinimo priemones;
   5. Aukciono organizatorius Nekilnojamojo turto registre įregistruoja Turto pirkimo–pardavimo sutartis, o kai žemės sklypas gali būti tik išnuomojamas – nuomos sutartį ir nurodo juridinį faktą dėl sudarytų sandorių.

**VIII SKYRIUS**

**TURTO PERDAVIMAS PIRKĖJUI**

1. Turto perdavimo–priėmimo aktas, pasirašomas ne vėliau kaip per 5 (penkias) darbo dienas Aukciono laimėtojui visiškai atsiskaičius už Turtą, išskyrus atvejus, jei perkamam turtui pirkėjas privalės įkeisti perkamą turtą jį kredituojančiai įstaigai.
2. Pardavus Turtą, Turto perdavimo–priėmimo aktą pasirašo Aukciono laimėtojas ir Aukciono organizatorius. Aukciono organizatoriaus vardu Turto perdavimo–priėmimo aktą pasirašo Universiteto rektorius arba jo įgaliotas asmuo.

**IX SKYRIUS**

**BAIGIAMOSIOS NUOSTATOS**

1. Tvarkos aprašas gali būti keičiamas, papildomas ir (ar) panaikintas Universiteto rektoriaus įsakymu.

––––––––––––––––